འགྲོ་ལམ་གཏམ་གྱིས་གཅོད་ཅེས་པ་ལྟར་བུད་མེད་གཉིས་དང་ཕྱོགས་མང་པོ་ནས་ཁ་བརྡ་བྱེད་བཞིན་མོང་ཀྲོང་གྲོང་སྡེར་སླེབས།གྲོང་པ་འདི་ནི་རི་ངོས་སུ་ཚོམ་བུར་ཆགས་པ་ལས་ཐར་ཐོར་དུ་གནས་པ་ཞིག་མ་རེད།ཁང་པ་ཚང་མ་ནི་ཐོག་ལ་རྡོ་ལེབ་ཁེབས་ཡོད་པའི་རྡོ་ཁང་རྩེག་གཉིས་ཅན་རྐྱང་རྐྱང་རེད།སྟོད་ལ་ལྷུན་ནེར་ཆགས་པའི་རི་བོ་མཐོན་པོ་དེ་ནི་ཡུལ་མི་ཚོའི་གཞི་བདག་ཆུ་འདུ་ཞེས་པ་དེ་རེད།དེའི་འདབས་ཀྱི་གྲོང་མགོར་ཞིང་གྲུ་བཞི་མ་ཆུང་ཆུང་ཞིག་ཡོད་པ་དེ་ནི་ལོ་རེར་གོས་སྐུ་བཤམས་སྟོན་བྱེད་ས་རེད་ཟེར།ལོ་རེའི་དགུན་ཟླའི་ཚེས་བཅོ་ལྔ་ཉིན་གནས་འདི་ན་གོས་སྐུ་བཤམས་སྟོན་བྱེད་པའི་སྲོལ་ད་བར་དུ་རྒྱུན་མ་ཆད།བཤམས་སྟོན་བྱ་རྒྱུ་ནི་སྟོན་པ་གཤེན་རབ་མི་བོ་ཆེའི་ཐང་ག་རེད་ཟེར་ཡང་དུས་རྒྱུན་མི་རྣམས་ལ་སྟོན་མི་ཆོག་ཅེས་པས་ངས་མཇལ་མ་ཐུབ།སྔོན་མ་ཡིན་ན་གོས་སྐུ་བཤམས་སྟོན་བྱེད་པའི་སྐབས་སུ་བ་གླང་དང་བྱ་སོགས་བསད་དེ་དམར་མཆོད་བྱེད་སྲོལ་ཡོད་ཀྱང་།དེང་སང་དམར་མཆོད་བྱ་རྒྱུ་གཙོ་བོ་བྱ་རེད་འདུགངག་རྒྱུན་དུ་གནའ་སྔོན་མར་ཕག་དམར་མཆོད་བྱེད་སྲོལ་ཡོད་ཀྱང་།ལོ་ཞིག་ལ་གོས་སྐུ་བཤམས་སྟོན་བྱེད་པའི་ཉིན་མོར་དམར་མཆོད་བྱ་རྒྱུའི་ཕག་གར་སོང་ཆ་མེད་དུ་གྱུར།རྗེས་དེད་དེ་རྩད་གཅོད་དུས་ཕག་དེ་དགྲ་མེད་གྲོགས་མེད་མི་རྐྱང་ཞིག་གི་སྒོ་ར་ནང་ཡོད་པས་ཕྱིར་ཁྲིད་མ་ཐུབ་པར་མི་རྐྱང་དེ་ལ་སྦྱིན་པ་བཏང་།ལོ་དེ་ནས་བཟུང་མེས་པོ་ཚོས་ཕག་གིས་གོས་སྐུ་བཤམས་སྟོན་བྱེད་པར་བར་ཆད་བྱས་པས་ད་ནས་བཟུང་དམར་མཆོད་བྱེད་མི་ཆོག་ཅེས་བཀའ་ཡིས་བཅད་པ་རེད་ཟེར།